钦定古今图书集成/理学汇编/文学典/第054卷 > 崔护
## 钦定古今图书集成/理学汇编/文学典/第054卷 > 崔护

按：《全唐诗话》，“护字殷功，贞元十二年登第，终岭南节
度使。”

按《本事诗》：“博陵崔护，姿质甚美，寡合，举进士。”

下第。清明日，独游都城南，得居人庄，一亩之宫，而花
木丛萃，寂若无人。扣门久之，有女子自门隙窥之，问
曰：“谁耶？”以姓字对，曰：“寻春独行，酒渴求饮。”女人以杯
水至，开门设床命坐，独倚小桃斜柯伫立，而意属殊
厚，妖姿媚态，绰有馀妍。崔以言挑之，不对，目注者久
之。崔辞去，送至门，如不胜情而入。崔亦眷盼而归。嗣
后绝不复至。及来岁清明日，忽思之，情不可抑，迳往
寻之，门墙如故，而已锁扃之，因题诗于左扉曰：“去年
今日此门中，人面桃花相映红。人面祇今何处去，桃
花依旧笑春风。”后数日，偶至都城南，复往寻之，闻其
中有哭声，扣门问之，有老父出曰：“君非崔护邪？”曰：“是
也。”又哭曰：“君杀吾女。”护惊起，莫知所答。老父曰：“吾女
筓年知书，未适人。自去年以来，常恍惚若有所失。比
日与之出，及归，见左扉有字，读之，入门而病，遂绝食
数日而死。吾老矣，此女所以不嫁者，将求君子以托
吾身。今不幸而殒，得非君杀之邪？”又特大哭。崔亦感
恸，请入哭之，尚俨然在床。崔举其首，枕其股，哭而祝
曰：“某在斯！某在斯！”须叟开目，半日复活矣。父大喜，遂
以女归之。